CELEX: 62010TN0109
Language: mt
Date: 2010-03-05 00:00:00
Title: Kawża T-109/10: Rikors ippreżentat fil- 5 ta’ Marzu 2010 — Il-Lussemburgu vs Il-Kummissjoni

22.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 134/39
            
         Rikors ippreżentat fil-5 ta’ Marzu 2010 — Il-Lussemburgu vs Il-Kummissjoni
   (Kawża T-109/10)
   2010/C 134/67
   Lingwa tal-kawża: il-Franċiż
   
      Partijiet
   
   
      Rikorrent: Il-Gran Dukat tal-Lussemburgu (rappreżentanti: C. Schiltz, aġent u, P. Kinsch, avukat)
   
      Konvenuta: Il-Kummissjoni Ewropea
   
      Talbiet tar-rikorrent
   
   
               —
            
            
               tannulla d-deċiżjoni kkontestata sa fejn hija tapplika għall-Gran Dukat tal-Lussemburgu;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrent jitlob l-annullament, sa fejn hija tapplika għall-Gran Dukat tal-Lussemburgu, tad-Deċiżjoni tal-Kummissjoni C(2009) 10712, adottata fit-23 ta’ Diċembru 2009, dwar it-tnaqqis tal-għajnuna mogħtija għall-programm ta’ inizjattiva Komunitarja Interreg II/C “Inondation Rhin-Meuse” fir-Renju tal-Belġju, fir-Repubblika Federali tal-Ġermanja, fir-Repubblika Franċiża, fil-Gran Dukat tal-Lussemburgu u fir-Renju tal-Pajjiżi l-Baxxi mill-Fond Ewropew għall-Iżvilupp Reġjonali (FEŻR) skont id-Deċiżjoni tal-Kummissjoni C(97) 3742 tat-18 ta’ Diċembru 1997 (FEŻR Nru 970010008).
   Insostenn tar-rikors tiegħu, ir-rikorrent jinvoka żewġ motivi.
   Bl-ewwel motiv, ir-rikorrent isostni li fil-każ li jintlaqgħu r-rikorsi għal annullament ippreżentati mill-awtoritajiet tal-Pajjiżi l-Baxxi u tal-Ġermanja, il-Gran Dukat tal-Lussemburgu għandu konsegwentement jibbenefika minn dan. Jekk jiġi kkonstatat li l-iżbalji jew il-punti dgħajfa, allegatament sistematiċi, li l-verifika tal-Kummissjoni ħasbet li skopriet fil-funzjonament tal-programm inkwistjoni fil-Pajjiżi l-Baxxi u fil-Ġermanja, fil-fatt ma jeżistux, il-bażi nfisha tar-raġunamenti tad-deċiżjoni taqa’ u magħha l-korrezzjoni finanzjarja lineari applikata għall-proġetti implementati fil-Lussemburgu.
   It-tieni motiv tar-rikors huwa bbażat fuq l-illegalità tal-estensjoni, għall-Gran Dukat tal-Lussemburgu, ta’ korrezzjoni finanzjarja li tista’ biss tiġi eventwalment ġġustifikata fir-rigward ta’ Stati Membri oħrajn. Ma ġiet ikkonstatata l-ebda anomalija fil-funzjonament tal-programm fil-Gran Dukat tal-Lussemburgu. Il-fatt li l-Lussemburgu aċċetta li jipparteċipa fi proġett konġunt mal-Ġermanja, mal-Belġju, ma’ Franza u mal-Pajjiżi l-Baxxi, ma jiġġustifikax li jiġu sofruti l-effetti negattivi, f’dak li jirrigwarda l-korrezzjoni finanzjarja tal-proġetti tiegħu, ta’ żbalji jew ta’ punti dgħajfa li ġew skoperti waqt il-verifika tal-proġetti tal-Pajjiżi l-Baxxi jew tal-Ġermanja u li jikkonsistu kważi għal kollox f’allegat ksur tad-dispożizzjonijiet rigward il-proċedura għall-għoti ta’ kuntratti pubbliċi. Minkejja l-fatt li din hija parteċipazzjoni konġunta ta’ ħames Stati Membri fl-istess programm, il-proċeduri għall-għoti ta’ kuntratti pubbliċi jaqgħu taħt ir-responsabbiltà esklużiva tal-awtoritajiet nazzjonali tal-Istati Membri kkonċernati.